**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τους κανονισμούς** **«Οι περί Διαχειριστή Συστήματος Μεταφοράς Κύπρου (Όροι Υπηρεσίας Προσωπικού) Κανονισμοί του 2022»**

**Παρόντες:**

 Κυριάκος Χατζηγιάννης, πρόεδρος Χρύσης Παντελίδης

 Ονούφριος Κουλλά Μιχάλης Γιακουμή

 Κώστας Κώστα Σταύρος Παπαδούρης

 Ανδρέας Πασιουρτίδης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε τους πιο πάνω κανονισμούς σε δύο συνεδρίες της, που πραγματοποιήθηκαν στις 22 και 29 Νοεμβρίου 2022. Στο πλαίσιο της πρώτης συνεδρίασης της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Ενέργειας, Εμπορίου και Βιομηχανίας, του Τμήματος Δημόσιας Διοίκησης και Προσωπικού του Υπουργείου Οικονομικών, της Νομικής Υπηρεσίας της Δημοκρατίας, της Ρυθμιστικής Αρχής Ενέργειας Κύπρου (ΡΑΕΚ), της Αρχής Ηλεκτρισμού Κύπρου (ΑΗΚ), του Διαχειριστή Συστήματος Μεταφοράς Κύπρου (ΔΣΜΚ), της εργοδοτικής οργάνωσης ΟΕΒ, καθώς και των συνδικαλιστικών οργανώσεων ΣΕΠΑΗΚ, ΠΕΟ και ΣΕΚ.

 Ο Διαχειριστής Συστήματος Διανομής, η εργοδοτική οργάνωση ΚΕΒΕ, καθώς και οι συνδικαλιστικές οργανώσεις ΠΑΣΥΔΥ και ΔΕΟΚ, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

 Στο στάδιο της συζήτησης των κανονισμών ενώπιον της επιτροπής παρευρέθηκε επίσης το μέλος της κ. Ηλίας Μυριάνθους.

 Σκοπός των προτεινόμενων κανονισμών, οι οποίοι εκδίδονται δυνάμει των διατάξεων του άρθρου 60(2) του περί Ρύθμισης της Αγοράς Ηλεκτρισμού Νόμου, είναι η ρύθμιση των όρων υπηρεσίας του προσωπικού του ΔΣΜΚ.

 Ειδικότερα, με τους προτεινόμενους κανονισμούς ρυθμίζονται μεταξύ άλλων η διαδικασία πρόσληψης, αξιολόγησης και προαγωγής του εν λόγω προσωπικού, η διαδικασία έρευνας για διάπραξη πειθαρχικών παραπτωμάτων, η διαδικασία προκήρυξης και πλήρωσης θέσεων, οι απολαβές, τα επιδόματα και άλλα ωφελήματα του προσωπικού του ΔΣΜΚ.

 Σύμφωνα με τα στοιχεία που τέθηκαν ενώπιον της επιτροπής, οι κανονισμοί υποβλήθηκαν από τον ΔΣΜΚ μέσω της Υπουργού Ενέργειας, Εμπορίου και Βιομηχανίας στο Υπουργικό Συμβούλιο, κατά τα προβλεπόμενα στο άρθρο 60(2) του υπό αναφορά νόμου, και παράλληλα με τους κανονισμούς ο ΔΣΜΚ υπέβαλε στο Υπουργικό Συμβούλιο προσχέδια σχεδίων υπηρεσίας για τις θέσεις Διευθυντή Λειτουργίας Συστήματος ΔΣΜΚ και Διευθυντή Λειτουργίας Αγοράς ΔΣΜΚ.

 Όλοι όσοι παρευρέθηκαν ενώπιον της επιτροπής συμφώνησαν με τους σκοπούς και τις επιδιώξεις των προτεινόμενων κανονισμών.

 Ο εκπρόσωπος της ΣΕΠΑΗΚ, εκπροσωπώντας και τις θέσεις όλων των συνδικαλιστικών οργανώσεων, διαφώνησε με τη μη συμπερίληψη στους υπό συζήτηση κανονισμούς πρόνοιας με βάση την οποία να ρυθμίζεται η δυνατότητα μεταφοράς στον ΔΣΜΚ των μελών του προσωπικού της ΑΗΚ που θα επιλέξουν τη μεταφορά τους σε αυτόν, ώστε να καταστούν μέλη του προσωπικού του.

 Ο εκπρόσωπος του Υπουργείου Ενέργειας, Εμπορίου και Βιομηχανίας ενημέρωσε σε σχέση με τα πιο πάνω την επιτροπή ότι, σύμφωνα με τα άρθρα 60(3)(ε) και 83 του περί Ρύθμισης της Αγοράς Ηλεκτρισμού Νόμου, η μεταφορά του προσωπικού της ΑΗΚ στον ΔΣΜΚ πρέπει να πραγματοποιηθεί με ειδικό νόμο και ακολούθως να εκδοθούν και σχετικοί κανονισμοί.

 Με βάση τα πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, διαμόρφωσε τις ακόλουθες θέσεις:

1. Ο πρόεδρος της επιτροπής και το μέλος της βουλευτές της κοινοβουλευτικής ομάδας του Δημοκρατικού Συναγερμού, τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων τάχθηκαν υπέρ της έγκρισης των υπό αναφορά κανονισμών.
2. Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος και το μέλος της επιτροπής βουλευτής του Κινήματος Οικολόγων-Συνεργασία Πολιτών δήλωσαν ότι θα τοποθετηθούν επί των προνοιών των κανονισμών κατά τη συζήτησή τους στην ολομέλεια του σώματος.

29 Νοεμβρίου 2022

Αρ. Φακ.: 23.03.059.101-2022

ΝΚ/ΠΧ,ΑΓ/Ελ.Π